**ӘДӘБИЯТ АША ТОЛЕРАНТЛЫ ШӘХЕСЛӘР, МИЛЛӘТАРА КУЛЬТУРА ТӘРБИЯЛӘҮ**

Закирова Гульшат Камиловна ([gulshat\_rafikova@mail.ru](mailto:gulshat_rafikova@mail.ru)),

учитель татарского языка и литературы МБОУ «Арская начальная общеобразовательная школа №3-детский сад»

*Татарстан Республикасы - күпмилләтле дәүләт. Биредә татарлар, руслар, удмуртлар, чуашлар, марилар, башкортлар һәм башка бик күп милләт халкы яши. Ләкин бар милләт халкының гореф - гадәтләрен, телләрен өйрәнү бик авыр. Шуңа күрә укытучы балаларда һәр милләт кешесенә, һәр милләт халкының гореф - гадәтләренә карата хөрмәт тәрбияләргә тиеш. Һәр балага үзенең гореф - гадәтләре, үзенең җырлары, милли биюләре, атаклы кешеләре булган милләт вәкиле, аерым шәхес итеп карарга кирәклеген төшендерергә тиеш. Әмма без шуны да истә тотарга тиеш: толерантлык, ягъни гади генә әйткәндә түземлелек ике яклы, хәтта күп яклы булганда гына нәтиҗә бирә.Татар халкы болай да сабыр, түзем халык, ул әллә кайчаннан толерант. Бу төшенчә белән беррәттән милли горурлык хисләре тәрбияләү, укучыларның милли үзаңын арттыру янәшә торырга тиеш.*

Хәзерге базар мөнәсәбәтләрендә дөньядагы, җәмгыятьтәге үзгәрешләр мәгариф, укытучылар алдында үзенең проблемаларын китереп куйды. Аралашу культурасы – җәмгыятьтә, шулай ук мәктәптә иң кискен проблемаларның берсенә әйләнде. Ә хәзер бүгенге тормышыбызга күз салыйк. Әлбәттә, яхшылыклар да, уңышлар да, шатлыклар да бик күп, ләкин кыен яклары да аз түгел. Телевизордан, интернеттан гына карасак та күпме явызлык, кыерсытылу, үтереш; милли, дини җирлектә барлыкка килгән конфликтлар, экстремизм күренешләре. Балалар, бигрәк тә яшүсмерләр мөхитендә агрессия, мәрхәмәтсезлек, усаллык киң таралган. Балаларны толерантлык рухында, башка кешеләрнең хокукларын һәм иреген хөрмәт итәргә өйрәтүне тәрбияләүнең юлларын эзлибез. Без җәмгыяттә яшибез, төрле халыклар белән аралашабыз, безнең телләребез төрле, төсләребез, чәчләребез, уйларыбыз, ашаган ризыкларыбыз да төрле. Һәр милләтләрнең үзләренең мәдәнияте, рухи кыйммәт нормалары булуы турында сирәк уйланабыз. Бу очракта аларның мәдәниятен, гореф-гадәтләрен, традиция үзенчәлекләрен белү, аңлау кирәк. Ничек итеп бер-береңне кыерсытмыйча, бер-береңне аңлап, үзеңне дә, башкаларны да ихтирам итәргә өйрәнү, бигрәк тә өйрәтү, чөнки без сезнең белән киләчәк буынны тҽрбияләүчеләр – бик зур мәсьәлә. Шушы мәсьәләнең чишелеше – билгеле толерантлык компетентносте аша гына оеша ала. Бер – береңә карата түзеп тору мөһим, әмма бу җиңел түгел. Бүгенге көндә укуның беренче көннәреннән үк толерантлык культурасы тҽрбияләү барлыкка килә. Нәрсә соң ул толерантлылык? «Толерантлык» сүзе киң мәгънәгә ия. Фәлсәфи энцеклопедиядә бу сүзгә түбәндәге аңлатма бирелгән: Толерантлык (латин сүзе tolerantia – түземлелек мәгънәсендә) - икенче төрле карашларга, холыкка, гореф-гадәтләргә түземлелек. Ә чит телләр сүзлегендә «толерантлык – чит фикерләргә һәм чит диннәргә карата түземлелек» дип бирелә. Толерантлык сүзен ике төрле контекстта карарга мөмкин: беренчедән, толерантлык ул - кешеләргә карата түземле, кешелекле, шәфкатьле булу. Без балаларда кече яшьтән үк шушы сыйфатларны тәрбияләргә тиеш. Тәрбиячеләр һәм укытучылар балаларга үз фикерен әйтергә хокукы булган шәхес итеп карасыннар иде. Бүгенге көн баласы шактый аерыла. Аның үзен раслау, үз фикерен башкаларга җиткерә алу, үзен тыңлаулары мөһим. Балалар кечкенәдән үк башка фикерләргә дә колак салырга өйрәнергә тиеш. Яңа технологияләргә, аерым алганда иҗади үсеш технологиясенә нигезләнеп, ягъни укучыларны төркемнәргә бүлеп укытканда укучы үз фикерен курыкмый әйтергә, шул ук вакытта башкаларны тыңлый белергә өйрәнә. А. Яхин да сыйныфта ничә бала укый, шуның кадәр фикер төрлелеге булырга тиеш ди. Икенчедән, толерантлыкны икенче милләт вәкилләренә, чит дин кешеләренә яки тагын аерылып торган башка шундый төркемнәргә карата түземлелек дип атарга мөмкин. Балаларда толерантлыкны ничек тәрбияләргә соң? Күп галимнәр фикеренчә, беренче чиратта, башка мәдәниятләрне, диннәрне өйрәнергә кирәк. Төрле милләтләрнең әдәби - мәдәни казанышларын, традицияләрен, милли асылын өйрәнү әдәбият дәресләрендә алып барыла. Әдәбият дәресләре үз халкыңның яки башка халыкларның әдәбиятын өйрәнү юнәлешендә булырга мөмәкин, ә күпмилләтле мохиттә татар әдәбиятын укыту махсус методик эзләнүләр таләп итә. Һәрбер халык үз милли бизәкләренә өстенлек бирә, аларны тел чаралары ярдәмендә, төрле калыпларга салып, буыннан-буынга тапшырып килә. Әдәбият дәресләре – милләтләр арасында аралашу культурасы тәрбияләүче бер боҗра ул. Татарстан кебек күпмилләтле төбәктә милли мәдәният тә милләтара аралашу нигезе һәм толерантлылык тәрбияләүгә булышлык итүдә гаять әһәмиятле урын тота. Әдәбият укытучысына – ул рус әдәбятын укытамы, татар әдәбиятынмы - үз фәне белән генә чикләнергә ярамый. Аңа үзе укыта торган әдәбияттан башка бүтән халыклар әдәбиятын, ул әдәбиятның тарихын да яхшы үзләштерү зарури. Татар һәм рус, яисә башка тел әдәбиятларын чагыштырып өйрәнү, ягъни интеграцияләү яшь буында башка милләттән булган яшьтәшләренә карата кызыксыну һәм ихтирам хисләре тәрбияләүдә мөһим урын алып тора. Татар әдәбиятын укытканда укучыларда аерым әсәрләр ярдәмендә туган илне сөю һәм башка милләт халыкларына, аларның әдәбиятына, сәнгатенә ихтирам тойгылары тәрбияләү, аны камилләштерү, баету төп бурычлардан санала. Әдәбиятны укыту процессында яшь буында халыклар арасында дуслык тойгылары тәрбияләүгә, камилләштерергә ярдәм итә алырлык шактый гына әдәби әсәрләр бар. Яңа дәреслекләрдә татар әдәбияты җәүһәрләре генә түгел, чуваш, мари, башкорт, рус әдәбияты әсәрләрен дә татар телендә укырга мөмкин. Бу укучыга үз милләте әдәби байлыгын башка милләтләрнеке белән чагыштырып карау мөмкинлеге бирә. ФДБС буенча төзелгән әдәбият дәреслекләре бу юнәлештә кызыклы, баланың яшь үзенчәлекләренә туры килерлек материаллар тәкъдим иткән. Ә инде аларны дәрестә ничек файдалану, аларны һәр аерым төбәккә караган компонентлар белән тулыландыру һәр укытучының үзеннән тора. Дәреслекләрдә фольклор үрнәкләреннән тыш, башка милләт язучыларының татарчага тәрҗемә ителгән әсәрләре дә кертелгән, теоретик һәм практик материал методик яктан дөрес сайланган. Мәсәлән: Ф. Ш. Гарифуллина, И.Х. Мияссарова авторлыгында эшләнгән 3нче сыйныф өчен «Әдәби уку» дәреслегендә без бөек рус рәссамнары һәм язучыларының иҗатлары белән танышабыз. Программа буенча бу сыйныфта татар рәссамы Х. Якупов белән беррәттән Исаак Левитан, Аркадий Пластовның картиналары белән танышабыз. Идрис Туктарның хикәяләре янәшәсендә Виталий Бианки, Николай Сладковның хикәяләрен укыйбыз, чагыштырабыз, алар аша матурлыкны күрергә өйрәтәбез. Бер генә милләт тә үз мәдәнияте кысаларында бикләнеп кала алмый. Шуңа күрә бүгенге көндә поликультуралы җәмгыятьтә яши алучы укучылар тәрбияләү милли мәгариф системасының яңа стандартларында да төп урында тора. Милли мәктәпләрдә белем алучы укучылар татар һәм рус мәдәнияте белән генә чикләнмәскә, әйләнә- тирәбездә яшәүче башка милләтләрнең мәдәнияте белән дә таныш булырга тиешләр. Шулай булганда гына без илебездә, Г.Тукай әйткәнчә, «тел, лөгать, гадәт вә әхлак алмашып» яши алырбыз.

Кулланылган әдәбият:

1.Степанов П. В. Воспитание детей в духе толерантности (Классный руководитель – 2002г., №2)

2.Степанов П. В. Феномен толерантности : Классный руководитель, 2004, №3. 3.Громова Е.М. Развитие этнической толерантности в школе: Воспитание школьников, 2006, №1.

4.Новичков В.В. Толерантность :этимология и образовательная практика: Народное образование, 2006, №9.

5.Толерант шәхес тәрбияләү (https://nsportal.ru/shkola/sotsialnayapedagogika/library/2016/02/10/tolerant-shhes-trbiyalu (дата обращения: 07.01.2018)

6.Кече яшьтәге мәктәп балаларында толерантлык тәрбияләү. https://infourok.ru/vistuplenie-na-temu-keche-yashtge-mktp-balalarinda-tolerantlik-trbiyal- 590831 (дата обращения: 07.01.2018).